Mynen vruntlichen gru&#x0364;sz vnd was ich alletytd liebs vnd guds vermag to vorn etc. Ersamenn guden vru&#x0364;nde vnd nachtberen(!), also ist vor mich bracht wie der ersame man Hans Kordeshagen, borger to Abo, nicht lang dar vor, er he vt desere werlt mit tode verscheyden ist jn iu&#x0364;vere statd Reuall, by iuvere mitborger eynem, genant Rolaff van Floyten, xx laste saltzes der in sinem kellere, den er ettliche jare to iare mit vj Reuelschen marck pennygen vertinset, hadde liggen, der selbe genante Rolaff van Floyten auch nw in Gotd verstorben etc. vnd solliches mer dan to eyner tytd an uch geforderet dar to to helpen, dat sollich saltze betalet vnd des benanten Hans Kordeshagen erben wedere to eren handen kommen mochte, noch bisz here verhalden vnd nicht gescheen ist. Bydden ernstliche begeren uch noch, iuv her jnne bewysen wollent also gude nachtberen vnd desen gegenwertigen dem ersammen heren Herman, mynem capelan, vnd Heinrich Kordeshagen, synem brodere, beyde des genanten Hans Kordeshagen echte so&#x0364;ne vnd rechte erben, wedder to dem eren helpen also dat jne solliche xx last saltzes betalet vnd vernu&#x0364;get werden; will ich gern in eim glicken edder groteren verschu&#x0364;lden, dan sol forter mer kost odder andere touall darvpp kommen, ist beter nw vorkommen, vnd solliches wer mir auch leyt, dat bekenne Gotd, dem syent alle beuollen. Gegeben by Borgaa vpp sancti Barnaben dag des heylligen appostolen anno Dominj etc. lxxxv°. Stein Stu&#x0364;re vom Grypsholm, ryddere, Swedenriches vorstendere etc. Adress: Den ersamen vornemenn vnd wolwysen heren borgermeistern vnd ratdmannen der statd Reuall, synen guden vru&#x0364;nden vnd nachtberen etc.